Geskiedenis herhaal in Zuma? | Netwerk24
Deur Jakop Regop, Vrystaat 04 Oktober 2017 00:00
Mense sê die geskiedenis herhaal homself. Almal kry soms die gevoel dat daar 'n bietjie waarheid in steek.
Kom ons vergelyk die geskiedenis van pres. Jacob Zuma van Suid-Afrika met dié van keiser Montezuma II (1502-1520) van die groot Asteekse beskawing van Mexico.
Die ooreenkomste (en paar verskille) spreek vanself.
Motezuma het die land uitstekend bestuur, maar 'n klomp stamme was gebelg oor die hoë belastinglas en sy gebruik om menslike slagoffers te laat doodmaak om 'n wraaksugtige afgod tevrede te hou.
Montezuma was baie lief vir vroue en het talle vroue en bywywe gehad. Om al sy vroue te huisves, het Montezuma 'n groot paleis betrek wat selfs dakke gehad het wat met 'n lagie goud bedek was.
Hy het ook in 'n pragtige stad gewoon waarvan baie dakke met goud bedek was.
Op 'n dag, in die jaar 1519, kom sowat 500 soldate per skip in Mexiko aan. Die bevelvoerder, Hernán Cortés, het gehoor dat die land baie silwer en goue beelde en versierings gehad het.
Eintlik was hy 'n avonturier en "conquistador", iemand wat dus lande moes onderwerp om buit vir sy koning in Spanje te versamel.
Hy kry dit toe reg om met die hulp van die ontevrede stamlede vir Montezuma gevange te neem. Die staat is dus gekaap.
Sommige skrywers beweer dat Montezuma in 1520 deur Cortez se soldate vermoor is.
Ander bronne reken hy is deur sy eie mense met klippe doodgegooi.
Wat wel seker is, is die feit dat Montezuma se hele stad in puin gelê is, en dat die Asteekse beskawing vernietig is.